বিশ্বে বাংলাদেশ আজ আর অচেনা-অজানা কোনো দেশের নাম নয়। বাংলাদেশের ষোলো কোটি মানুষের অনেকের বিচরণ আজ বিশ্বের সর্বত্র। জ্ঞানে-বিজ্ঞানে-শ্রমের মাধ্যমে বাঙালিদের অবদান বিশ্বের দেশে দেশে আজ আলোচিত ও স্বীকৃত। বিপন্ন মানবতাকে স্বস্তিতে রাখার আর দেশে দেশে কাঙ্ক্ষিত শান্তি প্রতিষ্ঠায় বাঙালিদের অবদান খোদ জাতিসংঘেরও স্বীকৃতি পেয়েছে। বিশ্ববাসী বাংলাদেশকে চেনে শান্তির পারাবতের আবাসস্থল হিসেবে। বাংলাদেশের মহান একুশে আজ বিশ্বে ‘আন্তর্জাতিক মাতৃভাষা দিবস’ হিসেবে সমহিমায় সমুজ্জ্বল। বাংলার কৃষ্টি-কালচার বিশ্ববাসীর সামনে তুলে ধরার সময় এসেছে আজ। বাঙালিদের কেউ কেউ সাধ্যমতো সে-চেষ্টা চালিয়েও যাচ্ছেন। তবে বহির্বিশ্বে বাঙালিদের আশার আলোর মশাল ঊর্ধ্বে তুলে ধরেছেন সংস্কৃতির এক যুগলদূত – যার একজন বাঙালি আর অন্যজন বিশ্বনাগরিক। বাংলাদেশের ইতিহাস, ঐতিহ্য আর সংস্কৃতিকে তুলে ধরার উদ্দেশ্যে তাঁরা তাঁদের লেখনী এবং ইন্টারকালচারাল ফোরামের কার্যক্রমকে অবলম্বন করেছেন। আশার কথা, দীর্ঘ চল্লিশ বছর ধরে নিরলস প্রয়াসের মাধ্যমে Intercultural Forum- এর ব্যানারে বাংলা ভাষার ইতিহাস ও বাঙালিদের ঐতিহ্যকে তাঁরা সারাবিশ্বে ছড়িয়ে দেওয়ার সফল প্রয়াস অব্যাহত রেখেছেন। বহির্বিশ্বে বাংলাদেশের এ মহান যুগলদূত হচ্ছেন অধ্যাপক ড. আনোয়ার দিল ও অধ্যাপিকা ড. আফিয়া দিল।